
Vajdasági tanulók tanulási szokásainak vizsgálata

A kutatás célja a vajdasági magyar középiskolások teljesítménye mögött meghúzódó érzelmi – akarati indikátorok feltárása, valamint a tanulási motívumok, attitűd vizsgálata volt. A kutatás 21 vajdasági magyar középiskolai osztályban zajlott. A 292 diák online tesztet töltött ki, ami az SPSS program segítségével került kiértékelésre. A kérdőív a kutatás elején megfogalmazott kutatási kérdések alapján került összeállításra.
A tanulók szabadidő-mérlegének elemzése rávilágított arra, hogy a szórakozás, kikapcsolódás, társas kapcsolat jellegű tevékenység az iskolán kívül eltöltött idő jelentős részét teszi ki, míg a tanulásra már csak heti néhány óra marad. A tanulásra fordított csekély idő többnyire a szóbeli lecke elsajátítására fordítódik.
A tanulási teljesítményt a tanár személyisége és az aktív tanulási feltételek megléte határozza meg leginkább. A tanulási eredménytelenség okait vizsgálva megállapítható, hogy a rendszeres otthoni felkészülés és a tanultak megértésének hiánya jelenti a legnagyobb akadályt. A fentieket figyelembe véve arra következtethetünk, hogy a rendszeres otthoni munka hiánya összefügg a tanulók szabadidő-mérlegének vizsgálata során nyert megállapításokkal, illetve a tanultak meg nem értése összefügg a világos tanári magyarázat hiányával. A tanulási szokások egyértelmű eltérést mutatnak a nem, az iskola típusa, valamint az évfolyam tekintetében.
A tanulási motívumok, attitűd vizsgálata során megmutatkozott, hogy a tanulókat jelentős mértékben motiválja az órai aktivitás, a tanulnivaló érdekessége, illetve annak hasznosulásának belátása. A tanulási motívumok vonatkozásában megállapítható a pedagógus előadásmódjának, tananyaghoz való viszonyának hangsúlyos szerepe.
Az eredmények alapján kijelenthetjük, hogy a tanulási eredményesség, a tanulási motívumok és szokások tekintetében a legnagyobb hatást a tanár személyisége és a tananyag átadásának kreatív, tanulókhoz alkalmazkodó módjainak alkalmazása váltja ki.



